18
Yang Pagsapad sang Syodad ng Babilon
1 Adon, aon oman kinita ko na malaikat na yapanaog sikun sa sorga. Dakowa yang kanan kapatot aw sabap sang kanan kasiga kya-allagan yang tibok donya. 2 Ansinyan yagalaong yan ng matanog,
“Yamasapad da yang bantoganun na syodad ng Babilon!
Adon ya-inang da yan ng pyaga-uyaan ng mga saytan aw mga jin.
Aw yang kariko ng mangkaripa aw maat na mga langgam yanagpogad adto.
3 Yang Babilon maynang bobay na yagakadopang. Yang kariko ng mga bangsa yamadaa nan sang pag-inang ng maat
kay maynang pya-inum nan silan ng maisug na bino.
Yang mga soltan sang donya yanagjina kanan
aw yang mga negosyante sa babawan ng donya yakasapi sabap kanan
kay yaganapso yan sang mangkamahal na mga butang.”
4 Ansinyan aon oman dyungug ko na tuna pa na sowara sikun sa sorga na yagalaong,
“Kamo na mga sakop ko, panaw da kamo sikun sang syodad
untak di kamo maka-apil sang ininang na maat ng mga otaw ansan
aw di oman kamo adatungan ng siksa na madatung kanilan.
5 Kay syomongko da adto sang langit yang mga dosa nilan
aw wa akaringawi ng Tohan yang kadarowakaan na ininang nilan.
6 Daw ono yang ininang nilan adto sang kadaigan, maynan oman yang ma-inang kanilan.
Aw dait na doble yang pagbaus kanilan.
Dait na pa-inumun silan ng bino na doble yang kaisug kaysang pya-inum nilan adto sang kadaigan.
7 Pasakitan silan aw atagan silan ng dakowa na karido
na mag-onawa ng kadakowa ng pagpasigarbo nilan sang kabantog aw kakawasaan nilan.
Kay yagalaong silan sang kanilan ginawa, ‘Yang kanatun banwa mag-onawa ng soltana!
Dili yan mag-onawa ng biyoda aw di oman amagi ng karido.’
8 Na, sabap sinyan sakadyap silan adatungan ng mga batalo.
Sang sangallaw gaid magadungan domatung kanilan yang sakit, karido aw gutum.
Aw ansinyan asonogon yan na syodad
kay yang Tohan na kanatun Tagallang na yagahokom kanan labi na mabarakat.
9 “Yang mga soltan adi sang donya na yanagjina upud kanan aw yakasawit ng kakawasaan nan, pagkita nilan sang ubuu na yagasikun sang pagkasonog nan, amarido aw managtiyao silan sabap kanan. 10 Awgaid matanaw gaid silan sikun sang mawat kay yamalluk silan na basin ma-apil sang siksa kanan. Aw magalaong silan,
“ ‘Astaga! Kanogon ng Babilon na dakowa aw bantoganun na syodad!
Kay siniksa da yan ng Tohan sa sangka pamiluk gaid.’
11 “Yang mga negosyante adi sang donya amarido aw magatiyao oman sabap sang yamaitabo kanan kay waa day magabili ng kanilan mga barigya. 12 Waa day magabili ng kanilan bowawan, pilak, mangkamahal na mga bato, perlas atawa yang mangkadyaw na mga tela, mga tela na mapowa aw bayolet na para sang dagom ng soltan, aw yang masinaw na mga tela. Way oman magabili ng mangkaballo na mga kaoy, mga butang na ininang sikun sang tango ng elepante aw mahal na kaoy, bronsi, potaw aw yang marmol. 13 Waa day magabili ng mangkaballo na mga anag, mga toob, mangkaballo na taguk, bino aw lana ng jayton, mangkadyaw na arina aw trigo, mga baka, karniro, koda, mga kalisa, aw maskin pa yang mga otaw na allang.
14 “Na, magalaong da silan sinyan na syodad,
“ ‘Yang kariko ng mangkadyaw na mga butang na kyallinian mayo yamangkawaa da.
Yang kabantog aw kakawasaan mayo yawaa da aw di da mayo akitaun.’
15 “Yang mga negosyante na yamangkasapi sabap sinyan na syodad, adto silan manag-indug sang mawat kay yamalluk silan na basin ma-apil sang siksa kanan. Magatiyao silan sabap sang karido nilan 16 aw magalaong silan,
“ ‘Astaga! Kanogon sinyan na bantoganun na syodad!
Yang mga yanag-uya ansan yamandagom singaon ng mangkadyaw na mga tela, yang bayolet aw mapowa na para sang soltan,
aw syoog nilan yang mga alahas na bowawan, yang mangkamahal na mga bato aw mga perlas.
17 Awgaid sang sangka pamiluk gaid yamasapad da yang kanilan kakawasaan.’
“Na, yang kariko ng mga kapitan sang dakowa na bangka, mga pasahiro aw mga trabante kipat yang kariko ng mga otaw na yanginabowi sang dagat, adto silan manag-indug sang mawat. 18 Pagkita nilan sang ubuu na yagasikun sang yamasonog na syodad, magapiyagit silan aw laong nilan, ‘Way lain na syodad na malabaw pa sinyan na syodad yang kabantog!’ 19 Sabap sang karido ng ginawa nilan asabodan nilan ng abo yang kanilan oo aw managtiyao silan. Aw magalaong silan,
“ ‘Astaga! Kanogon sinyan na bantoganun na syodad!
Yang kariko ng mga tagtomon ng dakowa na bangka yamanapi
sabap sang kakawasaan nan.
Awgaid sang sangka pamiluk da gaid yawaa da yang kariko.’
20 Awgaid kamo na adto sa sorga, pangkasowat da kamo sabap sang yamaitabo sidto na syodad!
Kamo na mga sakop ng Tohan, mga sahabat aw mga nabi, pangkasowat kamo!
Kay yokoman da ng Tohan yang idto na syodad sabap sang ininang nan kamayo.”
21 Adon, aon sambok na malaikat na mabarakat na yakamang ng dakowa na bato na mag-onawa ng dakowa na galingan aw damian adto sa dagat. Aw yagalaong yan,
“Mag-onawa sinyan yang kakusug ng pagsapad
ng bantoganun na syodad ng Babilon,
aw di da yan akitaun oman.
22 O kay Babilon, di da adungugun ansan kammo
yang oni ng kodlong aw yang pagkanta ng mga otaw, yang oni ng soring aw mga trompita.
Di da oman akitaun yang mga otaw
na matigam mag-inang ng maskin ono na mga butang.
Aw di da oman adungugun
yang tingug ng galingan.
23 Waa day akitaun na ilawan ansan kammo
untak mag-atag ng kapawa.
Aw waa day adungugun
na pakaradyaan ng kawin.
Yang kammo mga negosyante byantog singaon sang tibok donya.
Aw yang kariko ng mga bangsa yama-ilad sabap sang pagsalamangka mo.
24 Na, siniksa da yan na syodad
kay iyan san pyatay yang mga nabi aw yang kadaigan pa na mga sakop ng Tohan.
Yang kariko ng mga otaw sa babawan ng donya na pyatay, pyatay sabap kanan.”
Na, yani yang pyaglaongan ng malaikat.